﻿Normativitate, integrativitate și interdisciplinaritate în realizarea educației estetice Prof. univ. dr. Constantin Cucoș, Facultatea de Psihologie și Științe ale Educației, Universitatea „Al. I. Cuza” din Iași, România Cuvinte cheie: educație estetică, principiu didactic, interdisciplinaritate, predare integrată, valoare estetică. În literatura pedagogică românească, profesorul George Văideanu rămâne un reper în ce privește conceperea și realizarea educației estetice pe aliniamente noi, preluând sau continuând experiențe mai vechi (ne referim la Ștefan Bârsănescu, alături de care a și scos un volum dedicat acestei probleme), dar și sondând, reflectând, sugerând, anticipând, pe baza chestionării unei realități concrete, piste noi cu valențe formative certe. Având ca pol axial educația estetică, vom încerca să o raportăm, în cele de mai jos, la alte trei topici dragi și relevante pentru contribuția profesorului nostru, și anume problematica directivării acesteia prin principii, viziunea integrativă asupra experienței estetice și organizarea conținuturilor specifice în perspectiva interdisciplinară. 1. Principiile educaţiei estetice Ca orice proces finalist, orientat și directivat de scopuri, educația estetică se bazează pe respectarea unor reguli de performativitate didactică atât în legătură cu pregătirea și structurarea pachetului de valori specifice, dar și cu referire la procesualitatea acțiunii de predare propriu-zise. Ca să ai succes în ralierea elevilor sau tinerilor la anumite conținuturi valorice, trebuie să știi să selectezi, să asamblezi, să reinterpretezi respectivul cumul de valori (cognitive, atitudinale, comportamentale), dar să și organizezi procesul educativ în conformitate cu principii de parcimonie și praxiologie didactică. Problematica principiilor este evocată explicit în lucrarea în care George Văideanu este co-autor, alături de mentorul său, Ștefan Bârsănescu (Educația estetică, Editura de Stat Didactică și Pedagogică, București, 1961). De bună seamă, lucrarea, ca influență (sau presiune!) ideologică, poartă „pecetea” vremii, dar substratul tehnic, pedagogic merită toată atenția noastră, prin calitatea constanței procedurale exprimate și a „plus-valorii” ideatice, indiferent de vicisitudini și vremuri. În cele de mai jos le vom evoca într-un alt mod, prin formulări sau reconsiderații proprii, la care vom adăuga încă două principii specifice acestei componente a educației, pornind de la evoluții mai recente ale fenomenologiei și experienței de ordin estetic ce caracterizează lumea contemporană. Se știe că principiul didactic exprimă constanţa procedurală, elementul de continuitate care poate fi regăsit în mai multe situaţii de predare-învăţare; acesta acționează ca o expresie a legităţii procesului educativ, a faptului că şi în perimetrul acțiunii didactice se pot regăsi sau identifica raporturi esenţiale, necesare, generale, relativ constante, reiterabile ce se cer a fi cunoscute şi exploatate de actorii implicaţi, în primul rând de învăţători şi profesori. În urma acumulării unei experienţe în timp, s-au decantat anumite axiome procedurale, care, dovedindu-şi eficacitatea, pot fi preluate ca atare, extinse şi generalizate. Impunându-se ca un reflex al complexităţii activităţii didactice, principiile didactice au totodată menirea de a-l instrumentaliza pe profesor cu un cumul normativ, pentru a evita, în acest fel, alunecarea pe panta improvizaţiei şi a unei desfăşurări spontane, neroditoare. Recurgând la reguli prefixate, profesorul poate rezolva sarcini dificile, noi. Să spunem de la început că toate principiile didactice generale îşi păstrează valabilitatea şi în cazul educației pentru frumos. Ca în cazul oricărui tip de conținut educațional, se pot decela și principii specifice, ce reglează cu dominanță domeniul respectiv. George Văideanu și Ștefan Bârsănescu, în lucrarea invocată, sugerează patru principii specifice educației estetice: a) principiul perceperii profunde și creatoare, b) principiul perceperii unitare a conținutului și a formei, c) principiul interdependenței operei cu biografia și epoca și d) principiul educării prin valori autentice (Bârsănescu, Văideanu, 1961, pp. 85-95) . Plecând de la aceste repere, pe care le re-formulăm și re-ordonăm, mai propunem încă două, avansând următorul sistem de principii: 1. principiul educaţiei estetice prin raportare la valorile autentice; 2. principiul receptării deschise și creatoare a valorile estetice(sau al coparticipării la generarea mesajului estetic); 3. principiul integrării și al legăturilor inter-textualedintre diferitele expresii estetice; 4. principiul perceperii unitare și dinamice a conţinutului şi formei obiectului estetic; 5. principiul situării și receptării contextuale a fenomenului estetic; 6. principiul liberei dispoziții și adeziuni personalizate laexperiențele estetice. 1. Principiul educaţiei estetice prin raportare la valorile autentice Acest principiu recomandă educatorilor utilizarea în educaţie a acelor valori validate ca atare de o anumită tradiţie culturală, naţională sau universală. Să însemne, oare, că educatorii nu au dreptul să propună şi opere ale căror valori nu au fost validate încă de anumite instanţe? Nicidecum. Principiul nu este limitativ decât pentru falsele valori. În acest caz, profesorul însuşi sau (împreună cu) elevii săi vor putea sancţiona ca valoroasă ori nu opera la care ei se raportează. Dar, pentru aceasta, e nevoie de mult discernământ şi competenţă culturală. Iar până aici, e o cale lungă. De regulă, profesorilor li se indică modele artistice ilustrative prin chiar conţinutul învăţământului, presupuse a fi valori incontestabile. Este calea cea mai comodă pentru profesor. Dar şi plină de capcane. Ce te faci dacă instanţele supraetajate prescriu, inocent sau nu, alături de valori autentice şi nonvalori? Sau dacă acestea nu au timpul obiectiv pentru a recomanda valorile nou create? Credem că profesorului îi revine obligaţia de a selecta şi propune operativ cele mai reprezentative opere, inclusiv contemporane, adoptând de fiecare dată o atitudine axiologică faţă de conţinutul învăţământului. Iată, aşadar, un argument în plus în favoarea formării formatorilor pentru educaţia estetică. Înainte de a-i educa pe alţii, trebuie noi înşine să fim educaţi. Unii autori întrevăd o funcţie pedagogică până şi în produsele Kitsch. „Ca să ajungi la bunul gust - scrie A. Moles - cea mai simplă cale este să treci prin prostul gust, printr-un proces de epurări succesive, adică prin urcarea unei piramide a calităţii...” (1980, p.67). Credem însă că acest argument este discutabil, întrucât structurarea „bunului” gust nu se face în contrasens cu „prostul” gust, ci în sensul imprimat de gustul iniţial: pornind de la premise ale bunului gust, trecând printr-un proces evolutiv de structurare a noi repere, care să lărgească baza de susţinere a gustului format. Dacă premisele sunt autentice, atunci şi articulaţia viitoare va continua calitatea primelor repere. Aşezarea, acum, în vecinătatea sau chiar în „inima” subproduselor culturale nu va garanta accesul, mai târziu, spre autentic, ci, mai degrabă, va determina o întărire a gustului pentru stimulii primi. Că e nevoie să arătăm copiilor, prin comparaţie, şi opere false, este adevărat. Dar a-i „arunca” sau a-i lăsa la discreţia falsului estetic, ca mai apoi să-i „ridicăm” la altitudinea valorilor autentice, considerăm că această strategie constituie un imens risc. 1. Principiul receptării deschise și creatoare a valorilor estetice (sau al coparticipării la generarea mesajului estetic) Receptarea valorilor artistice presupune un efort participativ și o poziționare activă din partea elevilor. Opera de artă îngăduie şi tinde să fie „împlinită”, „continuată”, „re-creată” ori de câte ori ea este interogată, receptată. Inepuizabilitatea ei constă în multitudinea de interpretări posibile pe care receptorii i le pot da prin acest joc hermeneutic infinit. Arta, ca limbaj universal, nu reprezintă o valoare în sine, ci în raport cu evaluările prin care, puţin câte puţin, se livrează oamenilor, fără a se „termina” vreodată. Ea vine în lume indeterminată şi „indiferentă” din punct de vedere semantic, supunându-se acelui principiu de neutralitate, invocat de RaymonPolin (1977, p.250). De aceea, atitudinea elevilor faţă de mesajul artistic trebuie să fie deschisă, comprehensivă, exploratorie iar receptarea trebuie să se sprijine pe degajarea acestui spaţiu de extensii interpretative, creatoare. Acest mod de relaţionare faţă de opera de artă ar putea prefigura viitoare paradigme de raportare faţă de întreaga existenţă. Cum afirmă Irena Wojnar, „atitudinea spiritului deschis este cea care permite alegerea mai bună a viitorului şi trăirea din plin a momentului prezent. Această atitudine cuprinde mai multe elemente intim legate şi interdependente: primul priveşte percepţia, devenind mai atentă şi mai ascuţită, graţie antrenamentului artistic; al doilea reprezintă experienţa în general, lărgită prin experienţă estetică; al treilea se referă la cunoaşterea îmbogăţită şi aprofundată prin contactul cu operele de artă; al patrulea element este spiritul creator, cel care poate amesteca cele trei elemente precedente şi care este o consecinţă - mai ales - a activităţilor personale” (1963, p. 269). Prin intermediul artei, învăţăm să cuprindem, să imprimăm un sens înalt, prin înţelegere şi simţire, întregii existențe. 1. Principiul integrării și al legăturilor inter-textuale dintre diferite expresii estetice Există o completitudine și o integralitate în receptarea expresiilor artistice. Experiența estetică nu esteunidirecțională, „pură”, nu pleacă doar de la un anumit obiect estetic. Atunci când vizăm o operă de artă, de pildă, trebuie să realizăm că aceasta aduce în atenție sau se mulează pe un motiv (adesea extra-artistic), se raportează la alte experiențe artistice anterioare sau co-prezente, se înscrie într-o „țesătură” de semnificații, „trage cu ochiul” sau actualizează și alte date semnificative pentru orizontul pe care îl invocă. Ca să „metabolizezi” o operă de artă sau să te bucuri de ea, trebuie să o pui alături sau să o complementezi cu alte moduri de reprezentare, să evoci predeterminări, încercări, evoluții în zona respectivă. Arta actuală e mult mai compozită și mai complexă. Ea este deseori auto-reproductivă și auto-referențială; presupune mai multe etaje de decriptare care obligă la transcenderea obiectului estetic propriu-zis. Un obiect artistic trimite, de multe ori, la alte opere, la el însuși, la experiențe estetice relevante, la programe artistice, la idiosincrazii particulare, la paradigme ale cunoașterii sau culturii încetățenite.Ar putea fi decodificate aici doua registre: unul de suprafață (al antecedentelor artistice de ordin formal, tematic, stilistic, care produc experiențe de ordin estetic) și altul de profunzime (al ideilor, al paradigmelor, al „câmpului spiritual”). Este indicat ca în momentul prezentării unei opere să fie aduse în atenție și alte concretizări artistice, alte metamorfozări tematice, alte rezolvări stilistice. O operă se înscrie într-un câmp de efervescență spirituală, într-o dinamică de ordin expresiv, iar determinarea „locului” ei în panoplia culturală devine deosebit de importantă pentru identitatea, unicitatea și autenticitatea experienței estetice. 1. Principiul perceperii unitare și dinamice a conţinutului şi formei obiectului estetic Principiul invocat ne atenţionează asupra conexării necesare dintre aspectele formale şi cele de conţinut în receptarea operei de artă. Orice conţinut este „turnat” sau îşi „face” o formă adecvată, după cum şi orice formă este formă a ceva (la limită, chiar a ei înseşi). Fără a relua vechea discuţie privitoare la opţiunea dintre ideea „artei pentru artă” şi teza „artei cu tendinţă”, să spunem că deplasarea spre un pol (fie formal, fie „conţinutist”) poate fi justificată în măsura în care această strategie dobândeşte o anumită semnificaţie în economia simbolizării şi transfigurării artistice. Sunt opere care trăiesc prin aspectele formale, dar există şi lucrări ce mizează pe aspectele descriptiv-narative. Înţelegerea şi explicarea de către educator a dialecticii dintre cele două aspecte reprezintă o premiză a receptării profunde, adecvate a operei şi o posibilitate de apropiere a elevilor faţă de intimitatea fenomenologiei obiectului estetic. 1. Principiul situării și receptării contextuale a fenomenului estetic O operă nu-şi dezvăluie disponibilităţile decât prin corelaţiile ce trebuie realizate între operă, creator şi condiţiile socio-culturale în care ea a fost creată şi receptată. Orice produs cultural are o istorie a lui, care trebuie cunoscută şi asumată în momentul contemplării. Receptarea contextuală a operei constituie o condiţie care trebuie respectată de orice iniţiator în educaţia estetică. A ţine cont de viaţa şi activitatea creatorului, de climatul cultural care a stimulat un anumit obiect de artă, de procesualitatea şcolilor şi curentelor artistice, de condiţiile sociale şi economice care au influenţat direct sau indirect procesele de creaţie şi receptare, toate acestea sunt direcţii posibile de operaţionalizare a principiului aflat în discuţie. În același timp, schimbarea referențialului socio-cultural, din perspectiva căruia opera este „actualizată”, poate conduce la evidențierea a noi dimensiuni valorice, sensuri, înțelesuri. Opera nu se reduce numai la un înțeles dat (de autor, de climatul socio-cultural inițial), ci acumulează și „atribuiri” ce vin din perspectiva unui context prezent, ce poate aduce un supliment sau o modificare a sensurilor prime. 1. Principiul liberei dispoziții și adeziuni personalizate la experiențele estetice Receptarea autentică se bazează pe o liberă raportare la opera de artă, pe o rezonanță naturală dintre ceea ce aceasta oferă și ceea cepermite o anumită interioritate luată în datele ei. Nicio presiune dinafară, chiar dacă este justificată axiologic, nu are consecințe pozitive dacă interiorul nu este „amenajat”mai întâi și nu devine rezonant cu ceea ce se propune dinafară.Înainte de a propune ceva trebuie să te asiguri că „solul” este pregătit, că preexistă o anumită nevoie de frumos și de autentic, iar dacă situația nu este așa (și de cele mai multe ori nu este!) trebuie să ții cont de datele existente sau să creionezi, personalizat,o zonă de așteptare în raport cu ceea ce urmează să apară. În materie de artă, intimitatea, sensibilitatea și datul psihologic al persoanei vizate trebuie pe deplin respectate. Arta nu se impune, ci se propune ca o cale posibilă de descoperire a eului, de înfrumusețare a lui, de proiecție, consolidare și împlinire afectivă. Experiența estetică trebuie să activeze și să scoată la lumină umanitatea din noi, constelația de valoripe care o purtăm fiecare. A armoniza universalitatea frumosului cu particularitatea unei existențe anume constituie cheia realizării unei educații estetice de calitate. Și, din acest punct de vedere, profilul, anvergura și nevoiaintimă a individului nu pot fi ocultate. 1. Interferența artelor De foarte multe ori, faptul artistic nu este structurat doar pe un singură direcție, mizând pe un singur limbaj, unul specific (verbal, muzical, plastic etc.), ci se edifică plural, îmbinând mai multe forme de expresie, prin declanșarea unor demersuri compozite, chiar din punct de vedere tehnic. Dacă prin natura sa arta este sincretică (se vorbește mult de „interferența artelor”), atunci cu atât mai mult și educarea publicului pentru a o recepta se cere a fi realizată într-o manieră integrată. Chiar dacă o operă presupune o anumită specificitate formală sau de gen, apropierea față de aceasta este facilitată de actualizarea, în procesul de recepare, a altor opere sau contexte spirituale cu care se corelează. Probabil că la începuturile manifestărilor spirituale ale omului nu existau demarcaje nete între forme sau genuri de exprimare. Tot ce ținea de experiența culturală aduna la un loc și magie, și credință, și artă, și cunoaștere, și acțiune. Totul interfera, se completa, se sprijinea reciproc. Delimitarea formelor culturale a intervenit mai târziu - prin specializare, focalizare și multiplicare - dar dorul după exprimarea sincretică, „originară” a rămas. Maniera osmotică de raportare la existență nu trebuie desconsiderată. Departe de a ține de „primitivismul” modului de asumare a realității, aceasta nu este lipsită de performanță, putând recupera zone care doar astfel pot fi adulmecate, decupate, asumate. Modul „poetic” de a vedea lumea poate ființa ca o „avangardă” ce deschide calea defrișărilor meticuloase de mai târziu, asigurate de știință. Viziunea artistică se împletește sau se completează cu cea științifică sau tehnică. Mari creatori au cochetat admirabil cu ambele forme de manifestare (vezi cazul Leonardo da Vinci). Ceea ce creează artiștii vine în consonanță, de multe ori, cu ceea ce explică oamenii de știință. Descoperiri tehnice actuale, devenite comune, au fost anunțate de romanele lui Jules Verne, de pildă. Explicațiile psihologiei moderne asupra dinamicii complexe a personalității sunt în corelație cu analizele profunde ale interiorității umane realizate de Dostoievski în romanele sale. Cunoașterea artistică este totalizantă și înglobantă. Ea este mai atentă la nuanțe și la profunzimi. Intuiția artistică poate prefața sau se arată consonantă cu cea științifică. Ea nu distruge sau neagă ce face știința, ci adaugă, întărește, adâncește. Ființând ca un orizont „transversal” și oarecum transcendent de raportare la realitate, arta devine un cadru necesar de unificare și polarizare în jurul umanului. Când știința o ia „razna”, înaintând pe o cale prea „obiectivă”, devenind rece, abstractă, indiferență față de interpretări și consecințe, arta îi poate contrapune un „supliment” de suflet, de flexionare valorică, de responsabilizare umană. Nu e rău ca într-o lume predispusă la derapaje sau excese, să intervină astfel de pârghii reglatorii. În general, organizarea integrată a predării presupune integrarea unor elemente de conţinut particulare în noi structuri explicative (noi discipline sau secvențe ale acestora) care realizează un salt „metateoretic” sau „metavaloric”, preluând şi integrând conţinuturi esenţializate şi resemnificate din perspectiva noii „umbrele” explicative mai cuprinzătoare (discipline gen Ştiinţele naturii, Trebuinţele omului, Jocurile sociale etc.). Integrarea valorilor se poate face pe mai multe linii: integrarea cunoştinţelor în jurul unui pol ştiinţific (seturi conceptuale, scheme operatorii, metodologii investigative), ordonarea cunoştinţelor către un pol practic (gen „centrele de interes” ale lui OvideDecroly – hrană, securitate, afiliaţie etc.), gruparea în jurul unui pol social (aspecte economice, politice, religioase), integrarea unor elemente de conținut în jurul unor poli valorici (adevăr, bine, frumos, dreptate etc.), integrarea valorilor în funcţie de un pol personal (iubire, boală, familie etc.). Structurarea integrată realizează o joncțiune a obiectivelor educaţionale, a unor structuri de conţinuturi corelative şi a intereselor şi disponibilităţilor actorilor antrenaţi în învăţare. În ce privește integrarea în cazul artisticului, aceasta poate fi vizată prin raportare atât la 1) nivelul referențialul predării - arta, sub diferitele ei aspecte, dar și la 2) nivelul modului de a face educația pentru receptarea artei prin diferite strategii didactice. 1. Dacă avem în vedere primul nivel, vorbim de o interferență constitutivă, procesuală, statuată la nivel artistic, prin următoarele: * Sincretismul originar al manifestării artistice; în faza inițială „artele” nu numai că interferau unele cu altele, ci se manifestau indistinct alături de magie, credințe, nevoi ludice, acțiuni practice, cunoaștere; specializarea pe arte separate și genuri a intervenit mai târziu; * Decantarea în timp și validarea socio-culturală a unor formule compozite de artă cu grade de integrare din ce în ce mai evidentă (teatru, operă, film); * Structurarea deliberată a unor opere sincretice prin ele însele, în care demarcațiile formale nu se mai respectă (gen pictură în relief, sculptură pictată, coregrafie); * Consonanța ideatică și formală a operei cu marile paradigme științifice sau de alt gen ale epocii (de pildă, rezonanța relativismului fizic la nivelul picturii, muzicii, literaturii – vezi George Braque, Claude Debussy, James Joyce etc.); * Realizarea de „dublete” artistice prin transpoziția unei arte în alta (transpunerea unui roman în film, a picturii în muzică – vezi „Tablouri dintr-o expoziție” de Mussorgski, a basmului popular în operă sau balet etc.); * Generarea de noi tipuri de artă datorită tehnologiilor electronice și informaționale (muzica electronică, grafica pe computer, filmul de animație asistat de ordinator) (vezi Ascott, 2008); * De-personalizarea actului de creație, anonimizarea și statuarea unor forme de arte colective (arta spectacolului, ceremoniile sociale etc.). 2. În ce privește predarea integrată a artelor, aceasta se poate realiza concret organizând o serie de conținuturi artistice în jurul unor poli sau dimensiuni, după cum urmează: * Dimensiunea istorică; acest mod de organizare presupune aducerea simultană la cunoștința receptorilor a unor realizări artistice din diverse arte (arhitectură, sculptură, muzică, literatură etc.) urmând axa istorică, evolutivă; * Dimensiunea tematică; această opțiune presupune delimitarea unor teme mari în jurul cărora se pot aduce spre ilustrare și discutare opere reprezentative în raport cu tema invocată (de pildă, „Reprezentarea naturii în artele secolului al XIX-lea”, „Viața domestică evocată în arta Renașterii”, „Motivul iubirii în artă”, „Ilustrări și tematizări biblice în artă” etc.; * Dimensiunea tehnic-expresivă; sub marca acestui pol vor fi tematizate inovații de ordin formal cu caracter trans-artistic ce pot fi surprinse în diferite obiecte artistice, chiar dacă sunt aparent distante sub aspectul limbajelor utilizate (fidelitatea sau distanțarea față de realitate, ambiguitatea și disonanța, balansarea către receptori a unor sarcini de construcție sau de interpretare etc.); * Inter-determinarea și conexiunea manifestărilor artistice cu alte paliere ale praxis-ului socio-cultural pe aliniamente precum artă și religie, artă și acțiune socială, artă și comerț, artă și industrie, artă și suferință etc. * Corelativitatea artei cu savoir-ul sau marile paradigme ale cunoașterii; din acest punct de vedere, se pot discuta opere care, sub aspectul conținutului, sunt consonante cu marile idei ale epocii (de ordin științific, filosofic). Opera de artă nu înlocuiește cunoașterea, nu este o „oglindire” fidelă a acesteia, dar poate merge în pas cu ea sau o poate anticipa; * Joncțiunea artei cu utilitarul sub spectrul unor demersuri precum designul ambiental, vestimentar, industrial, social etc.; pot fi aduse în discuție ipostaze artistice ce presupun grade și dimensiuni diferite ale corelațiilor, posibilități și limite ale acestor apropieri, cazuistici fericite sau de evitat etc.; * Potențialitatea ilustrativă a artei în raport cu mentalul colectiv și cu fiziologia socială; din această perspectivă, poate deveni relevantă arta în calitate de produs, comandă socială sau „slujnică” a potentaților sociali, inclusiv a puterii politice instituită la un moment dat (pozitivă sau negativă) care poate încuraja, instrumentaliza sau deturna scopurile specifice ale artei (arta în totalitarism, în societatea deschisă, liberală etc.). 1. Perspectiva interdisciplinară în realizarea educației estetice Orice curriculum școlar, conform standardele contemporane, se focalizează pe formarea unor competențe atât prin discipline clasice, de sine stătătoare, delimitate (nu ne întrebăm cât de îndreptățită este această filozofie didactică și cu ce consecințe…), dar și complementar, difuz, inter și trans-disciplinar, prin felul cum sunt concepute, sub aspect tematic, toate disciplinele. Pentru formarea unor competențe de ordin intelectual, de pildă, avem discipline precum matematică, fizică, științe ale naturii etc., dar, în ponderi diferite, și celelalte discipline (socio-umane, artistice etc.) pot aduce contribuții semnificative în acest sens. Și în cazul educației estetice, situația este aceeași: se predau discipline special gândite în acest scop (desen, muzică, literatură), dar o serie de sarcini pot și trebuie țintite și de celelalte materii de studiu (nemaivorbind de faptul că pot fi instituite discipline trans-disciplinare, în care interferența cu artele să fie intenționată și explicită - dar nu e cazul învățământului românesc, din păcate). În învăţământ, interdisciplinaritatea implică stabilirea şi exploatarea unor conexiuni realizate între idei, între limbaje explicative, între operaţii sau activități diverse sau specializate, în scopul diminuării diferenţelor care apar între disciplinele de învăţământ clasice. Predarea şi învăţarea mono-disciplinară au dezavantajul că accentuează perceperea secvenţială şi insulară a realităţii, artificializând în mod abuziv o realitate care este unică şi continuă. Desigur că, până la un punct, abordarea analitică este indispensabilă, cel puţin în practica didactică. La un moment dat însă este necesară aruncarea unor punţi de legătură între disciplinele şcolare, prin realizarea unei fuziuni între mai multe perspective conceptuale, operatorii, acționale. Un conţinut şcolar structurat în chip interdisciplinar este mai adecvat realităţii descrise şi asigură o percepere unitară, coerentă a fenomenologiei existenţiale. La realitate putem accede atât prin cunoaştere, cât şi prin trăire, prin experimentare. Realitatea poate fi cunoscută, percepută, trăită, simțită, voită, creată (desigur, în limite umane date, funcție de vârstă, de predispoziții etc.). Specialiştii în domeniu identifică mai multe posibilităţi de concretizare a principiului interdisciplinarităţii în învăţământ. Cel puţin pentru învăţământul preuniversitar, se pot identifica trei „puncte de intrare” ale interdisciplinarităţii (Văideanu, 1988, pp. 250 252): a) niveluri rezervate conceptorilor, adică autorilor de planuri, programe şi manuale şcolare, teste sau fişe de evaluare; b) punctele de intrare accesibile profesorilor şi formatorilor, în cadrul proceselor de predare şi evaluare; în acest caz, programele rămân neschimbate; c) prin intermediul activităţilor non-formale sau extraşcolare. În funcţie de modul cum intervine profesorul, interdisciplinaritatea se face prin: * corelaţii obligatorii şi minimale, prevăzute de programele şcolare sau impuse de logica predării noilor cunoştinţe; * conexiuni disciplinare sistematice şi elaborate, care constituie expresia unei viziuni bi sau pluridisciplinare; aceste conexiuni presupun analiza epistemologică a disciplinelor şi identificarea conceptelor, metodologiilor, acțiunilor comune extrapolabile, sau elaborarea în echipă a proiectelor de lecţii şi a planificărilor anuale sau semestriale. Sub raportul modului elaborării sau al purtătorului, interdisciplinaritatea poate fi: * centrată pe cultura bogată şi experiența pluridisciplinară a unui profesor; cazurile sunt mai rare şi presupun unele riscuri (nu poți avea competențe în prea multe direcții); * realizată în echipe de profesori cu specialităţi diferite şi vizează fie numai un grup de discipline predate la aceeaşi clasă, fie aceleaşi discipline urmărite atât în dimensiunea orizontală, cât şi în cea verticală (e costisitoare din punct de vedere financiar și administrativ). Pregătirea viitorilor profesori se face în perspectiva mono sau bi-disciplinară. Acest model de formare ar trebui regândit, atât din rațiuni epistemologico-didactice (ar asigura o deschidere către mai multe câmpuri de cunoștințe) dar și administrative (un profesor, fiind calificat în trei sau patru discipline, de pildă, își găsește sau își formează mai ușor o normă didactică la o singură școală). Sunt sisteme de învățământ în care a fi simultan profesor de desen, de matematică și de biologie, de pildă, a devenit un fapt normal. Probabil că, pentru viitor, modalitatea cea mai viabilă va fi lucrul în echipe de profesori, care vor colabora la elaborarea şi desfăşurarea curriculumului unei clase, precum şi la dimensionarea unor conţinuturi (prin planuri, programe, manuale), care deschid reale perspective viziunii interdisciplinare, inclusiv în predarea artelor.De asemenea, nu poate fi neglijată și implicarea artistului în activitatea didactică, acesta fiind invitat atât la activitățile formale, cât și cele nonformale (vezi Pringle, 2009; Lockwood, 2012). În cadrul proceselor didactice obişnuite, la discipline diferite, se pot identifica obiective comune care pot fi, de asemenea, prilejuri de realizare a unor conexiuni disciplinare ce ţin de inspiraţia şi de tactul profesorilor pregătiţi în perspectiva mono-disciplinară (cf. Audet, Saint-Pierre, 1997). În acelaşi timp, tendinţa de a integra în clasă elemente informaţionale provenite din mediul informal constituie o cale profitabilă de întărire a spiritului interdisciplinar. În ce privește realizarea educației estetice în perspectivă interdisciplinară, pot fi menționate cel puțin următoarele căi(Cucoș, 2014, p. 140-141): 1. Realizarea unei interdisciplinarități intra-arte, adică predarea integrată a mai multor valori estetice simultan (și pictură, și muzică, și literatură) prin delimitarea unor topici ce se pretează corelațiilor dintre mai multe mijloace de expresie; această posibilitate se poate realiza difuz, în cadrul disciplinelor deja existente, prin regândirea programelor, făcându-se loc unor teme noi, simbiotice; 2. Stipularea unei interdisciplinarități, de către cei care fac educație artistică, bazată pe legături posibile dintre arte și celelalte discipline, prin reliefarea unor determinări și corelații „ascunse”, dar care se pot explicita și pune în evidență (dintre matematică și pictură, arhitectură, muzică etc., dintre fizică și pictură, sculptură, muzică etc., dintre istorie și literatură, pictură, dans, vestimentație etc.)(vezi și Dufrenne, 1981, 1986)); 3. Structurarea unor discipline opționale sau la decizia școlii care să aibă, dintru început, un caracter trans-artistic sau trans-disciplinar (Antropologie artistică, Istoria artei, Modă și design vestimentar, Datini și meșteșuguri locale etc.); 4. Maximizarea predispozițiilor disciplinelor existente pentru a face (și) educație estetică, prin accentuarea unor elemente de conținut care au legături cu fenomenul artistic (la Biologie și Geografie, în ce privește pledoaria pentru frumosul natural, la Educație civică – pentru frumosul relațional și comunitar, la Limbă și literatură – pentru frumosul artelor vizuale, la Chimie și Fizică – despre impactul descoperirilor proprii asupra dezvoltării artelor vizuale, la Educație tehnologică – pentru reliefarea legăturii dintre frumos și funcțional etc.); 5. Gândirea unor activități extra-curriculare în care competențe formate la mai multe discipline să fie îngemănate și activate prin practici artistice integrative, compozite (arta fotografică, video și film, ansambluri de datini și obiceiuri etc.). 6. Participarea la activități demonstrative sau ateliere de creație în care se performează arte combinate (operă, teatru, film), vizite la case de creație, participarea la repetiții sau la pregătirea unor arte ale spectacolului etc. Ceea ce trebuie să menționăm este faptul că, în materie de educație artistică, unele deprinderi sau structuri de evaluare, odată formate, sunt transferabile de la o artă la alta. Operele de artă au în subsidiar niște „constante” afective, axiologice, uneori tehnice, aspect care contribuie la extrapolarea unor poziționări de la un gen artistic la altul, de la un artist la altul, de la o construcție artistică la alta(cf. Bordeaux, Deschamps, 2013). Sensibilitatea pentru artă, în general, este predeterminată și deschisă de frecventarea unei arte anume. Cel care este învățat să privească și să vibreze în fața unui tablou, va fi pregătit, în mare măsură, să reacționeze la fel, ascultând un concert sau asistând la un spectacol de teatru. Din punct de vedere tehnic dar și apreciativ, multe conduite receptive sunt rezonante, chiar interșanjabile. Cântând într-un cor, de pildă, nu înveți numai muzică. Simțul armoniei, intrarea în consonanță cu celălalt, distingerea diferitelor tonuri și înălțimi, controlul suflului și respirației etc. te pregătesc să „cucerești” nu numai celelalte arte, ci și lumea în complexitatea, integralitatea și splendoarea ei. Bibliografie 1. Ascott, Roy, 2008, Pixelsandparticles: thepathtosyncretism, în Alexenberg, Mel, 2008, EducatingArtists for theFuture: Learning at theIntersections of Art, Science, Technology andCultureIntellectBooks, The University of Chicago Press, Chicago. 2. Audet, Claudine, Saint-Pierre, Diane, 1997, Ecole et culture des liens à tisser, LesEditions de l’IQRC, Quebec. 3. Bârsănescu, Ștefan; Văideanu, George, 1961, Educația estetică, Editura de Stat Didactică și Pedagogică, București. 4. Bordeaux, Marie-Christine; Deschamps, Francois, 2013, Educationartistique, l`eternelretour?Uneambitionnationale a l`epreuve des territoires, Editions de L Atribut, Paris. 5. Cucoș, Constantin, 2014, Educația estetică, Editura Polirom, Iași. 6. Dufrenne, Mikel, 1981, Estetique et philosophie, Tome 3, Ed. Klincksiek, Paris. 7. Dufrenne, Mikel, 1986, Arta, în Interdisciplinaritatea şi ştiinţele umane, Editura Politică, Bucureşti. 8. Lockwood, Didier, 2012, Troixenjeux: disseminasion, mutualisation, formation, în Pire, Jean-Miguel (coord), L`art a l`ecole. Reconcilier le sense et la sensibilite, HautConseil de l`EducationArtistiqueet Culturelle, Direction de l`information legale et administrative, Paris. 9. Moles, Abraham, 1980, Psihologia Kitsch-lui, Ed. Meridiane, Bucureşti. 10. Polin, Raymond, 1977, La création des valeurs, LibrairesPhilosophique, Paris. 11. Pringle, Emily, 2009, The Artist as Educator: ExaminingRelationshipsbetweenArt Practice andPedagogy in the Gallery Context, 1 April, Tate PapersIssue 11, în http://www.tate.org.uk/research/publications/tate-papers/artist-educator-examining-relationships-between-art-practice-and 12. Văideanu, George, 1967, Cultura estetică şcolară, Editura Didactică și Pedagogică, Bucureşti. 13. Văideanu, George, 1988, Educaţia la frontiera dintre milenii, Editura Politică, Bucureşti. 14. Wojnar, Irena, 1963, Esthétique et pédagogie, PUF, Paris. 